
RAPORT 
asupra proiectului de Lege pentru modificarea alin.(3) al art. 31 
din Legea nr. 45/2009 privind organizarea şi funcţionarea Academiei de Ştiinţe Agricole şi Silvice „Gheorghe Ionescu- Şişeşti“ şi a sistemului de cercetare-dezvoltare din domeniile agriculturii, silviculturii şi industriei alimentare

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond cu proiectul de Lege pentru modificarea alin.(3) al art. 31 din Legea nr. 45/2009 privind organizarea şi funcţionarea Academiei de Ştiinţe Agricole şi Silvice „Gheorghe Ionescu - Şişeşti“ şi a sistemului de cercetare-dezvoltare din domeniile agriculturii, silviculturii şi industriei alimentare transmis cu adresa nr.PL.x 146 din 28 martie 2011 şi înregistrată sub nr.24/207/29.03.2011.
La întocmirea raportului, Comisia a avut în vedere avizul favorabil al Consiliului Legislativ nr. 1469 din 8 decembrie 2010 precum şi al Comisiei juridice, de disciplină şi imunităţi, respectiv al Comisiei pentru învăţământ, ştiinţă, tineret şi sport.
Proiectul de lege are ca obiect de reglementare: modificarea alin.(3) al art. 31 din Legea nr. 45/2009 privind organizarea şi funcţionarea Academiei de Ştiinţe Agricole şi Silvice „Gheorghe Ionescu - Şişeşti“ şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările ulterioare în sensul accelerării execuţiei lucrărilor de construcţie sau reabilitare de drumuri de interes naţional declarate de utilitate publică şi care fac obiectul unor investiţii prioritare cu finanţare externă sau de la bugetul de stat.
Proiectul de lege a fost adoptat de Senat în şedinţa din 21 martie 2011.
La dezbaterea proiectului de legea participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Barna Tanczos, secretar de stat în Ministerul Agriculturii şi Dezvoltării Rurale. 
La lucrările comisiei, din data de 3 mai 2011, au fost prezenţi 24 de deputaţi, din totalul de 27 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu majoritate de voturi( au fost înregistrate două abţineri), adoptarea proiectului de lege în forma prezentată de Senat.
În raport de obiectul şi conţinutul reglementării, proiectul de lege  face parte din categoria legilor organice.
Proiectul de Lege pentru modificarea alin.(3) al art. 31 din Legea nr. 45/2009 privind organizarea şi funcţionarea Academiei de Ştiinţe Agricole şi Silvice „Gheorghe Ionescu- Şişeşti“ şi a sistemului de cercetare-dezvoltare din domeniile agriculturii, silviculturii şi industriei alimentare, conform dispoziţiilor art. 92 alin. 9, pct.2 din Regulamentul Camerei Deputaţilor republicat este de competenţa decizională a Camerei Deputaţilor.

